สังคมข่าวหุ้น
*ดัชนีตลาดหุ้นไทยวานนี้ (24 พ.ย. 63) ปิดที่ระดับ 1,401.63 จุด ลดลง 18.80 จุด (-1.32%) มูลค่าการซื้อขาย 102,837.88 ล้านบาท
24 พ.ย. 2563

ย่าหยา
*ดัชนีตลาดหุ้นไทยวานนี้ (24 พ.ย. 63) ปิดที่ระดับ 1,401.63 จุด ลดลง 18.80 จุด (-1.32%) มูลค่าการซื้อขาย 102,837.88 ล้านบาท
*“ย่าหยา” ขอรายงานตัววันแรกเจ้าค่ะ เราจะมาพบกันทุกวันพุธแบบสัปดาห์เว้นสัปดาห์นะเจ้าคะ
*เริ่มจากความเคลื่อนไหวแรกกันก่อน เมื่อกูรูกองทุน “พจน์ หะริณสุต” CEO บลจ.วรรณ ถึงกับออกมาเปรย  ตลาดหุ้นไทยสัปดาห์นี้ กรอบการเคลื่อนไหวดัชนี 1,380-1,450 จุด โดยเริ่มเห็น Fund Flows ไหลกลับเข้าตลาด Emerging Markets และไหลกลับเข้าตลาดไทยสูงขึ้น สะท้อนผ่านปริมาณการซื้อขายที่สูงขึ้นอย่างมีนัยสำคัญ ฟังอย่างนี้แล้วนักลงทุนทั้งหลาย จะเข้าจะออกหุ้นตัวไหนก็ประเมินกันดี ๆ นะคะ
*ส่วนหุ้นไทยวานนี้ (24 พ.ย. 63) ลุ้นกันแทบแย่ SET เปิดตลาดภาคเช้ามาก็พุงแร๊งแรงเกือบ 10 จุด รับปัจจัยบวกจากต่างประเทศ กับความคืบหน้าการพัฒนาวัคซีนต้านโควิด-19 แต่ไม่นานดัชนีดันไหลลงจนพลิกมาร่วงกว่า 10 จุดอย่างรวดเร็วจากแรงขายทำกำไร และติดลบต่อเนื่องจนปิดตลาดภาคบ่าย เอาใจกันไม่ถูกจริง ๆ
*พอมีข่าววัคซีนโควิด-19 เข้ามาแบบถี่ ๆ ถือเป็นเรื่องดีกับตลาดหุ้นและเศรษฐกิจโลกไม่น้อย เลยคิดถึงหุ้นกลุ่มโรงพยาบาลขึ้นมาเลย หลัง BDMS แจ้งทำสัญญาซื้อขายหุ้น BH ที่บริษัทถืออยู่ทั้งหมดจำนวน 18,715,806 หุ้น ประมาณ 22.71% ให้กับผู้ซื้อในราคาหุ้นละ 103 บาท แต่อยากจะบอกว่าดีลซื้อขายหุ้นครั้งนี้ มีเบื้องหน้า เบื้องหลัง ยาวเป็นหางว่าวเจ้าค่ะ เดี๊ยนไม่อยากสาธยายมาก !! ส่วนกระแสข่าวว่า BBL เป็นคนซื้อ งานนี้ถึงกับออกมาแก้ข่าวทันควัน ไม่ได้ทำการเข้าซื้อหุ้น BH ในครั้งนี้ และไม่มีแผนที่จะขายหุ้น BH ที่ถืออยู่ออกไป คงต้องตามดูกันต่อไปนะเจ้าคะ
*ข่าวสัมปทานสายสีเขียวก็ยังดูไม่เงียบเสียทีเดียว ยังเป็นที่โจษจันกันหนาหู จน ศักดิ์สยาม ชิดชอบ เจ้ากระทรวงหูกวาง รมว.คมนาคม อดรนทนไม่ไหว ออกมาเปรยพร้อมยัน การต่อสัมปทานสายสีเขียวยึดตามระเบียบขั้นตอนนะคะ แถมปัดข่าวเอี่ยวการเมืองด้วย กรณี BTS ฟ้องร้องกับการรถไฟฟ้าขนส่งมวลชนแห่งประเทศไทย (รฟม.) หน่วยงานของกระทรวงคมนาคม ในเรื่องการปรับเงื่อนไข ประมูลโครงการรถไฟฟ้าสีส้มนั้น เรื่องนี้ไม่เห็นจะประเด็นตรงไหน เพราะทาง BTS ได้เข้าร่วมยื่นซองประมูลรถไฟฟ้าสายสีส้ม ท่านว่าอย่างนั้นเจ้าค่ะ
*ช่วงนี้หุ้นกลุ่มค้าปลีกดูคึกคักไม่เบา ล่าสุด HMPRO เตรียมขยายธุรกิจไปไกลถึงต่างแดน โดยเข้าลงทุนในบริษัทย่อย HOME PRODUCT CENTER VIETNAM COMPANY LIMITED ด้วยมูลค่า 30.40 ล้านบาท เพื่อดำเนินธุรกิจค้าปลีกในประเทศเวียดนาม ส่วนแหล่งที่มาของเงินทุน งานนี้มาจากเงินทุนหมุนเวียนของบริษัทเป็นหลักจ้ะ
*สำหรับหุ้น IVL ช่วงนี้ขึ้นเครื่องหมาย XD พร้อมจ่ายเงินปันผลในอัตราหุ้นละ 0.175 บาท ในวันที่ 9 ธ.ค. 63 นี้
*“สุดยอดหุ้นขวัญใจมหาชนปีที่ 8” กับหนังสือพิมพ์ข่าวหุ้นธุรกิจ งานนี้นักลงทุนต่างเทใจให้กับ 9 หุ้นเด่นแบบไม่รีรอ นำทีมโดย CPF, SABINA, KBANK, PTTGC, SCC, PTT,  AOT, ADVANC, JKN ใครยังไม่มีในพอร์ต อย่าลืมหาจังหวะเก็บกันน้า เดี๋ยวจะหาว่ารู้แล้วไม่บอก
*ตลาดหลักทรัพย์ฯ สรุปภาพรวมงาน SET in the City 2020 #2 : Next Move เมื่อ 21-22 พ.ย. 63 ในรูปแบบ Virtual Conference เพื่อให้ผู้ลงทุนเตรียมพร้อมสู่การลงทุนปี 2021 วิเคราะห์สถานการณ์เศรษฐกิจไทย เศรษฐกิจโลก และอัปเดตเทรนด์การลงทุนหลังโควิด-19 ครบทุกมุมมองจากนักวิเคราะห์การลงทุน ผู้เชี่ยวชาญ และบล็อกเกอร์ พร้อมตอบเรื่องลงทุนที่มือใหม่อยากรู้จากกูรูการเงิน โดยตลอด 2 วัน ผลตอบรับดีมาก มีผู้สนใจร่วมรับชมกว่า 898,000 การรับชม และผู้รับชมยังร่วมแสดงความเห็นและสอบถามข้อมูลผ่านการชมสดอย่างคึกคัก สำหรับใครที่พลาดสามารถรับชมย้อนหลัง พร้อมดาวน์โหลดสรุปข้อมูลสำคัญได้ที่ www.set.or.th/setinthecity ไม่มีค่าใช้จ่าย